विभीषण तत्काल अपने पुष्पक विमान से अयोध्या पहुँचे और श्रीराम से सहायता माँगी। श्रीराम तुरंत लक्ष्मण एवं हनुमान सहित लंका पहुँचे और मूलकासुर को युद्ध के लिए ललकारा। दोनों के बीच भीषण युद्ध छिड़ गया किन्तु सात दिनों तक युद्ध होने के बाद भी श्रीराम उसका वध ना कर सके। तब युद्धभूमि में स्वयं ब्रम्हदेव उपस्थित हुए और श्रीराम को अपने वरदान के विषय में बताया। उन्होंने कहा कि मूलकासुर का वध केवल देवी सीता ही कर सकती हैं। श्रीराम ने ब्रम्हदेव को प्रणाम किया और सहायता के दिए धन्यवाद दिया। इसके पश्चात उन्होंने तत्काल पुष्पक विमान को अयोध्या देवी सीता को लाने भेजा। श्रीराम का सन्देश सुनकर देवी सीता अविलम्ब युद्धस्थल पहुँची और मूलकासुर को युद्ध के लिए ललकारा। मूलकासुर सीता को देखते ही समझ गया कि उसका अंत समय आ गया है इसलिए उसने युद्ध को टालने के लिए कहा "हे देवी! इस प्रकार युद्धक्षेत्र में आना तुम्हारे अदम्य साहस को प्रदर्शित करता है। मैं ये भी मानता हूँ कि क्रोध में आकर मैं आपको अपशब्द भी कहे जिसके लिए मैं लज्जित हूँ किन्तु फिर भी मैं एक स्त्री के साथ युद्ध नहीं कर सकता। क्या तुम्हारे स्वामी राम का साहस समाप्त हो गया है जो कायरों के भांति तुम्हे युद्ध के लिए भेज दिया है? जाओ और जाकर अपने स्वामी से कहो कि अगर युद्ध करने का साहस ना बचा हो तो युद्ध छोड़कर भाग जाये।" श्रीराम के बारे में इस प्रकार के अपशब्द सुनकर सीता ने क्रोधित होकर कहा "हे नीच! तू अपनी तुलना मेरे स्वामी से करता है। सत्य तो ये है कि तू उनके समक्ष एक बालक के सामान है। तू किस प्रकार उनका सामना कर सकता है जब तुझे मुझ जैसी एक स्त्री से युद्ध करने में इतना भय लग रहा है। तेरे पिता कुम्भकर्ण तो वीरता पूर्वक लड़ते हुए मेरे स्वामी के हाँथों वीरगति को प्राप्त हुए किन्तु तू तो उस महावीर के नाम पर कलंक है। किसे पता था कि कुम्भकर्ण का पुत्र ऐसा कापुरुष होगा जो एक स्त्री से भी युद्ध करने से भयभीत होता हो।"